**30 éves a magyar-német diákcsere: a jövőben is biztosított!**

2015. május 10. LARS FRIEDRICH – az első diákcsere egykori résztvevőjének visszaemlékezése

1985-ben dr. Nádi Antal, a Holthausen Gimnázium tanára hívta életre az első nemzetközi diákcserét egy ÉRV-i és egy magyar gimnázium között és én még mindig nagyon szívesen emlékszem vissza az első közös utazásunkra, amely a vasfüggöny mögé vezetett. Visszatekintésem pillanatnyi oka az, hogy jelenleg 27 magyar tanuló vendégeskedik a Holthausen Gimnázium cserediákjainál – akikkel együtt múlt pénteken a Movie Parkban jártak, jövő szerdán pedig a tartományi Parlamentben fogadják őket és Düsseldorfban találkoznak a magyar főkonzullal is. 30 évvel ezelőtt a mi 14-napos látogatásunk Csepelen, a Jedlik Ányos Gimnáziumban azonban már akkor is nagyon változatos és izgalmas volt…

A diákcsere ötlete 1984-ben született meg: akkoriban akarta dr. Nádi Antal egyik magyar barátjának a záródolgozatát megtekinteni és eközben véletlenszerűen értesült arról, hogy egy budapesti gimnázium német partneriskolát keres. És így utaznak 1985 óta évente – 2007 óta közvetlen Budapest-Dortmund repülőjárattal – hattingeni diákok a Duna mellé és fogadnak vissza budapesti vendégeket. A mi 34 fős csoportunk 1985. április 7-én még autóbusszal indult Budapestre, 22 órát utaztunk és két hétig a Csepel-sziget egyik üresen álló óvodájában laktunk. Hogy miért éppen Csepelen? Akkoriban ott ugyanúgy, mint Hattingenben is, az acélipar dominált – szép párhuzamok, amelyek azóta már régen nem léteznek. Kis mosollyal gondolok vissza a szálláshelyünkre, ahol az asztaloktól a WC-kig mindent óvodáskorú gyerekekre méreteztek. A fogadó szüleimre is szívesen emlékszem vissza, akkor is ha kézzel-lábbal kellett megértetnem magamat velük. Hétvégén náluk tölthettem az éjszakát és közösen kirándultunk a Dunakanyarhoz és a pusztába – ahol azonban legnagyobb erőfeszítéseim ellenére sem sikerült egy Piroskát találnom… Sajnos a hattingeni viszontlátogatás után a kapcsolatunk a cserepartneremmel, Kőrösi Andrással megszakadt, ő elköltözött, én pedig elveszítettem a címét.

Különösen megmaradt az emlékezetemben egy budapesti emlék rögtön az első vagy második ott töltött napról: az iskolával szemben volt akkor egy kis büfé, ahol mi, 17 évesek az első szünetben feltétlenül kávét szerettünk volna vásárolni – az óvodában eltöltött első éjszaka valószínűleg kicsit rövidebbre sikerült. Egy szótárral felszerelkezve próbáltuk meg a koffeintartalmú forró italt megszerezni, amelyet aztán a 80 évesnek tippelt eladónő fogatlanul mosolyogva a legtökéletesebb németséggel kiejtett „Hier für euch” („Tessék, parancsoljatok!”) mondat kíséretében szervírozott nekünk. Mindannyian óriási örömet éreztünk, hogy hazánktól távol az anyanyelvünket hallhattuk! 1985 augusztusában aztán a magyarok jöttek Hattingenbe – közösen ellátogattunk Kölnbe és Bonnba, megtekintettük a Bányászati Múzeumot és a Hügel-Villát, grilleztünk a Kemnader-tónál, amelyről a WDR-TV Aktuális órák (Aktuelle Stunden) c. műsora is beszámolt. És akkoriban a rádióba is bejutottunk: augusztus 16-án dr. Nádi és magyar kolléganője, Varga tanárnő, Mátrai Szilárd magyar tanuló és én (Lars Friedrich) Klaus-Jürgen Haller vendégei voltunk a WDR Déli Magazinjában.

„A német-magyar diákcserénk jelenleg a 7-9. osztályok tanulóinak szól” – árulja el nekem Karlpeter Schmitz, akit pénteken telefonon a bottropi Movie Parkban értem el. Angelika Pratkével együtt, aki a diákcserét koordinálja, és két további kollégával együtt „szelídítette” a Szabadesés Torony és az Avatar Air Glider között az 54 holthauseni és csepeli tanulót. „Ebben az évben olyan nagy volt az érdeklődés, hogy 16 tanulót el kellett utasítanunk.” Öt évvel ezelőtt azonban más volt a helyzet – a 25. diákcsere-jubileum alkalmával Nádi Antal, aki 2003 óta nyugdíjban van, mindössze 19 magyar tanulóval tett látogatást Dagmar Goch polgármester asszonynál és így nyilatkozott: „A német mint idegen nyelv a vasfüggöny lehullása óta Magyarországon már nem olyan népszerű, mint 1985-ben volt. A diákcsere folytatásával a magyar kollégák remélik, hogy tanulóik német nyelv iránti lelkesedését fenn tudják tartani.” Úgy tűnik, hogy ez a 30. évben ismét sikerül: kedden, május 12-én 11 órakor a Holthausen Gimnázium udvarán a diákok fekete, piros, sárga, fehér és zöld lufikat engednek a magasba: a diákcsere léte a jövőben is biztosított!